Diari Oficial de la Generalitat Valenciana


Sumari del DOGV 7041, del 07-06-2013 (2013/5969)

ORDE 52/2013, de 5 de juny, de la Conselleria d'Educació, Cultura i Esport, per la qual es convoquen beques per a l'excel·lència acadèmica destinades als qui hagen acabat estudis d'educació universitària durant el curs acadèmic 2010-2011 en les universitats públiques valencianes.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7041

Data del DOGV
:   07-06-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/5969


Data del document
:   05-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 52/2013, de 5 de juny, de la Conselleria d'Educació, Cultura i Esport, per la qual es convoquen beques per a l'excel·lència acadèmica destinades als qui hagen acabat estudis d'educació universitària durant el curs acadèmic 2010-2011 en les universitats públiques valencianes. [2013/5969]  
Esta convocatòria de beques té com a finalitat la promoció de l'excel·lència acadèmica en els estudis oficials de grau, llicenciat/ada, enginyer/a, arquitecte/a, diplomat/ada, mestre/a, enginyer/a tècnic/a i arquitecte/a tècnic/a, de manera que es concedisca a estos alumnes un reconeixement de caràcter oficial i públic i que supose un estímul perquè els estudiants milloren el rendiment acadèmic.  
Atés el caràcter d'estes beques i atés que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, segons el Decret 147/2007, de 7 de setembre, del Consell, i per tant no és obligatòria la seua notificació a la Unió Europea.  
  
D'acord amb el Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat, en la normativa bàsica recollida en la Llei 38/2003, General de Subvencions, així com el seu reglament, Reial Decret 887/2006, de 21 de juliol, i en l'article 2 del Decret 88/2006, de 16 de juny, del Consell, pel qual es modifica el Decret 40/2002, de 5 de març, de mesures de suport als estudiants universitaris en la Comunitat Valenciana i, fent ús de les atribucions que em conferixen l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat i el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, vista la proposta del director general d'Universitat, Estudis Superiors i Ciència de 14 de febrer i de conformitat amb esta,  
  
  
  
ORDENE  
  
Primer  
Convocar beques a l'excel·lència acadèmica a la finalització d'estudis d'educació universitària, destinades als qui els hagen acabat en les universitats públiques de la Comunitat Valenciana, durant el curs acadèmic 2010-2011, que tindran els efectes establits en el Decret 40/2002, de 5 de març, del Govern Valencià, de mesures de suport als estudiants universitaris en la Comunitat Valenciana.  
  
La beca consistirà en l'exempció de la taxa de matrícula en el curs 2011-2012, 2012-2013 o 2013-2014 de la matrícula en un curs complet d'un màster oficial impartit en les universitats públiques de la Comunitat Valenciana.  
Amb independència del nombre de crèdits que conformen el màster en què s'haja matriculat l'alumne, l'exempció de la taxa no superarà els 2.520 euros.   
Així mateix s'expedirà al beneficiari un diploma acreditatiu.  
  
Segon  
L'import global màxim d'esta convocatòria de beques no podrà excedir els 40.000 euros, amb càrrec a la línia de subvenció T7861000, «Beques per a l'alumnat d'ensenyaments universitaris complementàries a les beques del Ministeri», del programa pressupostari 422.60, Universitat i Estudis Superiors, de l'exercici pressupostari 2013.   
  
Tercer  
La percepció d'esta ajuda és incompatible amb qualsevol altra ajuda pública o privada que tinga la mateixa finalitat.  
  
Quart  
S'aproven les bases que han de regir la concessió de les beques a les quals es referix esta orde i que s'inclouen com a annex I.  
  
Quint  
Es faculta el director general d'Universitat, Estudis Superiors i Ciència perquè dicte les instruccions complementàries que calguen per a dur a terme el que disposa esta orde i es delega en ell l'atribució d'atorgar les beques a què es referix esta convocatòria.  
  
Sext  
Esta orde produirà efectes l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra esta orde, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes comptador des de l'endemà de la seua publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació.   
  
València, 5 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases per a la concessió de les beques a l'excel·lència acadèmica   
  
Primera. Requisits dels beneficiaris  
1. Podran ser beneficiaris d'estes beques els qui hagen finalitzat estudis universitaris conduents a l'obtenció de títols oficials en alguna de les universitats públiques de la Comunitat Valenciana durant el curs acadèmic 2010-2011 i tinguen la seua residència administrativa en qualsevol municipi de la Comunitat Valenciana.  
2. S'atorgarà a cada universitat pública el nombre de beques següent:  
Universitat de València-Estudi General, 4.  
Universitat Politècnica de València, 3  
Universitat d'Alacant, 3.  
Universitat Jaume I de Castelló, 2.  
Universitat Miguel Hernández d'Elx, 2.  
  
Segona. Criteris de concessió  
1. Per a la concessió de la beca es valorarà la nota mitjana de l'expedient acadèmic de l'alumne, que estarà expressada amb dos decimals i serà facilitada pels corresponents servicis de les universitats a la Direcció General d'Universitat, Estudis Superiors i Ciència. Les universitats facilitaran les notes mitjanes d'acord amb el sistema de qualificacions establit en el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i validesa en tot el territori nacional (BOE 224, 18.09.2003). A estos efectes, la valoració de cada una de les distintes qualificacions serà la següent:  
  
5,0-6,9: Aprovat (APR)  
7,0-8,9: Notable (NOT)  
9,0-10: Excel·lent (EXC)  
2. La universitat, atenent l'estructura cíclica de les ensenyances, tindrà en compte per a l'obtenció de la nota mitjana allò que s'ha establit a continuació:  
a) En les ensenyances de només segon cicle es tindrà en compte, per a l'obtenció de la nota mitjana de l'expedient acadèmic, les assignatures pertanyents al pla d'estudis de les dites ensenyances i no les del 1r cicle d'accés a estes, ni dels complements de formació que, si és el cas, puga haver cursat l'alumne.  
b) En les ensenyances de primer i segon cicle al segon cicle de les quals es pot accedir des de primers cicles d'altres ensenyances o des de titulacions de només primer cicle es valorarà, en tots els casos, el primer cicle de procedència de l'alumne i els complements de formació cursats.  
  
3. La universitat valorarà l'expedient acadèmic de l'alumne sol·licitant per la mitjana de les notes mitjanes obtingudes en els diferents cursos de què consten les ensenyances conduents a l'obtenció del títol universitari oficial corresponent.  
Per a obtindre esta nota mitjana es dividirà la suma de notes obtingudes en cada assignatura, segons els criteris precedents, pel nombre d'assignatures cursades. A este efecte, es computarà la nota definitiva més alta obtinguda en cada assignatura.  
Les assignatures convalidades i adaptades es computaran d'acord amb el que determina la disposició addicional única del Reial Decret 1044/2003, d'1 d'agost, pel qual s'establix el procediment per a l'expedició per les universitats del Suplement Europeu al Títol (BOE 218, 11.09.2003).  
No es valorarà en l'expedient acadèmic les qualificacions obtingudes en les assignatures complementàries, en els casos d'alumnes de centres en els plans d'estudi dels quals encara figuren, i aquelles que, segons els plans d'estudi, només puguen qualificar-se com a apte.  
En el cas d'estudis estructurats en crèdits, la valoració de cada una de les assignatures, segons els criteris anteriorment indicats, es ponderarà en funció del nombre de crèdits que l'integren, d'acord amb la fórmula matemàtica següent:  
  
V= P x Nca / NCt.  
  
V ...Valor resultant de la ponderació de la nota obtinguda en cada assignatura.  
P ...Puntuació de cada assignatura d'acord amb la taula d'equivalències.  
Nca... Nombre de crèdits que integren l'assignatura.  
NCt.... Nombre de crèdits total cursat.  
Els valors resultants de l'aplicació d'esta fórmula a cada assignatura se sumaran, i el resultat serà la nota mitjana final.  
4. Seran becats els alumnes que, dins del límit màxim per a cada universitat establit en el paràgraf dos de la base primera, obtinguen la màxima diferència positiva entre la nota mitjana del seu expedient personal i la nota mitjana de tots els alumnes de la mateixa ensenyança que hagen finalitzat els seus estudis en el curs acadèmic. Esta última nota mitjana, que estarà expressada amb dos decimals, serà facilitada pels corresponents servicis de les universitats a la Direcció General d'Universitat, Estudis Superiors i Ciència.  
5. Si de l'aplicació dels criteris de valoració anteriorment indicats més d'un estudiant d'una mateixa ensenyança i universitat reunix els requisits de concessió, només es podrà becar a qui haja obtingut la major puntuació, llevat que el nombre de candidats no supere el nombre de beques que corresponen a la seua universitat, en este cas es concedirà a tots ells.  
A este efecte, els estudis de grau de l'actual ordenació dels ensenyaments universitaris oficials, establida pel Reial Decret 1393/2007, de 29 d'octubre, seran considerats com una mateixa ensenyança en relació amb els estudis que s'extingixen per la seua implantació, d'acord amb les memòries elaborades per les universitats.   
Per als estudis de grau de nova implantació, la comissió, a la qual fa referència la base 5a.2 d'esta orde, podrà determinar que tenen la suficient relació amb estudis a extingir i considerar-los, entre si, com una mateixa ensenyança, als efectes del que disposa este apartat.  
  
6. En cas d'igualtat en la nota mitjana de dos o més aspirants a la beca d'una mateixa universitat, la comissió a què fa referència la base quinta d'esta orde podrà tindre en consideració en la valoració dels expedients acadèmics per a determinar el beneficiari de la beca, en primer lloc el nombre més gran de matrícules d'honor i en segon lloc el menor temps en la realització dels estudis i, en últim lloc, el currículum.  
  
  
Tercera. Contingut de la beca  
1. La beca consistirà en l'exempció de la taxa de matrícula en el curs 2011-2012, 2012-2013 o en el curs 2013-14 de la matrícula en un curs complet d'un màster oficial impartit en una de les universitats públiques de la Comunitat Valenciana. Així mateix s'expedirà al beneficiari un diploma acreditatiu.  
2. La universitat remetrà a la Direcció General d'Universitat, Estudis Superiors i Ciència, la relació d'alumnes amb millor expedient acadèmic que hagen finalitzat els seus estudis en el curs acadèmic 2010-2011.  
Esta relació anirà acompanyada del títol del màster oficial en què el beneficiari proposat s'haja matriculat, si és el cas, en el curs acadèmic 2011-2012, 2012-2013 o tinga previst en el curs acadèmic 2013-2014.   
  
L'import de la matrícula serà per al curs 2011-2012 l'aprovat en el Decret 104/2011, de 26 d'agost, i per a la resta de cursos l'import del màster oficial aprovat en el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013.  
  
Quarta. Termini  
Cada una de les universitats remetrà a la Direcció General d'Universitat, Estudis Superiors i Ciència, l'avaluació detallada en l'apartat tercer, abans del 30 d'abril de 2013, així com, si és el cas, el màster oficial en què s'han matriculat els alumnes o té previst matricular-se.  
  
  
Quinta. Instrucció del procediment  
1. L'òrgan competent per a l'ordenació i instrucció del procediment serà la Subdirecció General d'Universitat, Estudis Superiors i Ciència.  
  
2. Per a la valoració de les sol·licituds es constituirà una comissió composta pels membres següents:  
President: el subdirector general d'Universitat, Estudis Superiors i Ciència, o persona en qui delegue.  
Vocals: un representant per cada una de les universitats de la Comunitat Valenciana i un funcionari de la Direcció General d'Universitat, Estudis Superiors i Ciència.  
Secretària: el cap/la cap del Servici de Gestió Economicopressupostària de les universitats.  
La comissió, una vegada valore les sol·licituds, emetrà un informe en el qual es concretarà el resultat de la valoració efectuada.   
3. La comissió ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Resolució  
El òrgan instructor, a la vista de l'expedient i l'informe de l'òrgan col·legiat, emetrà un informe on conste que de la informació que es troba en el seu poder es desprén que els beneficiaris complixen els requisits per a accedir a la beca objecte d'esta convocatòria, i formularà la proposta de resolució en el termini màxim de 6 mesos des de la publicació de la present convocatòria.  
La proposta de resolució, a més de la identitat dels beneficiaris, inclourà l'import del màster en què s'haja matriculat el beneficiari en el curs 2011-2012, 2012-2013, o tinga previst formalitzar matrícula en el curs 2013-2014.  
En el cas que el beneficiari manifeste la seua voluntat de no matricular-se en cap màster dels oferits per les universitats públiques valencianes, el beneficiari tindrà dret només al diploma acreditatiu de millor expedient acadèmic que corresponga, sense tindre dret a una prestació econòmica o exempció de cap taxa.  
Així mateix, elevarà la proposta de resolució al director general d'Universitat, Estudis Superiors i Ciència, el qual resoldrà publicar en la pàgina web de la Conselleria d'Educació, Cultura i Esport una llista provisional que contindrà la relació d'alumnes proposats per a la beca. Els interessats, en un termini no superior a 10 dies hàbils comptadors a partir de la data de publicació de la llista provisional, podran presentar les al·legacions que consideren pertinents, mitjançant un escrit dirigit al director general d'Universitat, Estudis Superiors i Ciència.  
Una vegada examinades les al·legacions presentades, el director general d'Universitat, Estudis Superiors i Ciència resoldrà el procediment, per delegació de la consellera, i ordenarà la publicació en el Diari Oficial de la Comunitat Valenciana de la resolució d'esta convocatòria amb la relació dels alumnes becats.   
Esta resolució, que posarà fi a la via administrativa, haurà de ser dictada en el termini màxim de sis mesos comptadors de la publicació d'esta orde en el Diari Oficial de la Comunitat Valenciana.   
  
Sèptima. Quantia i pagament  
1. La beca consistirà en una dotació econòmica equivalent a l'import de l'exempció de la taxa de matrícula del màster oficial impartit en una de les universitats públiques de la Comunitat Valenciana, amb la limitació establida en la base primera i que, d'acord amb la clàusula anterior, s'arreplega en la resolució.  
2. L'import de l'exempció, inclús en el cas que la matrícula es preveja per al curs 2013-2014, serà el corresponent al màster oficial en el curs 2012-2013 arreplegat en el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013 i per als cursats en el 2011-2012 serà l'import aprovat en el Decret 104/2011 de 26 d'agost.  
  
3. El pagament es realitzarà a la universitat corresponent de conformitat amb la resolució d'esta convocatòria de beques i una vegada que la universitat haja certificat la formalització de la matrícula pels beneficiaris, en algun dels cursos establits.  
4. Els alumnes que hagen satisfet l'import del màster, la quantia de la taxa serà reintegrada a través de la seua universitat.  
  
Octava. Certificat acreditatiu  
1. Als alumnes becats se'ls atorgarà un certificat acreditatiu de la concessió de la beca.  
2 A aquells alumnes que obtinguen dret a la beca però queden exclosos per motiu de les limitacions establides en la base primera, punt 2, i segona, punts 5 i 6, se'ls atorgarà un certificat acreditatiu de la seua excel·lència acadèmica.   
Així mateix, es concedirà el certificat acreditatiu a què es referix el punt anterior a aquells que, a proposta de la comissió d'avaluació, acrediten un excel·lent expedient acadèmic.  
  
Novena. Compliment de les condicions  
Tota alteració de les condicions que s'han tingut en compte per a la concessió de les beques podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat i seran causa de reintegrament de les quantitats percebudes les previstes en l'article 47.9 de la mencionada Llei i en l'article 37 de la Llei 38/2003, de 17 de novembre, General de Subvencions.